Unisa-kampus gesluit weens betogingDie Unisa-kampus in Sunnyside. (Foto: Izelle Jacobs/Unisa) Unisa se Sunnyside-kampus in Pretoria is Dinsdag weens ŉ betoging noodgedwonge gesluit. Lede van die National Education, Health and Allied Workers’ Union (Nehawu) staak onder meer oor geboue op die kampus wat volgens hulle nie aan beroepsveiligheid-, gesondheid- en veiligheidstandaarde voldoen nie, het Martin Ramotshela, Unisa se woordvoerder, gesê. Hulle voer aan die geboue is dus nie ŉ geskikte werkplek nie. “Die universiteit vergader met Nehawu-leiers oor die kwessie en hoop om ŉ vriendskaplike ooreenkoms te bereik, die betoging te beëindig en te verseker dat die Sunnyside-kampus so gou moontlik heropen,” het hy gesê. “Die besprekings behels ook vordering oor die instandhoudingsplan van al Unisa se geboue, wat die universiteit reeds aan vakbonde en ander betrokkenes voorgelê het.” Ramotshela het gesê Unisa raai enigeen wat die kampus wil besoek, veral personeel en studente, aan om eerder hul naaste Unisa-dienssentrum te besoek, of so ver moontlik hul sake aanlyn te doen.